Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2022/C 263/10)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEATIS STANDARDMUUDATUSE KOHTA, MILLEGA MUUDETAKSE KOONDDOKUMENTI

„Arribes“

PDO-ES-A0614-AM03

Teate esitamise kuupäev: 11.4.2022

HEAKSKIIDETUD MUUDATUSE KIRJELDUS JA PÕHJUSED

1. Veinide füüsikalis-keemiliste näitajate muutmine

KIRJELDUS

Lenduvate hapete sisalduse suurenemine valgetes ja roosades veinides ning minimaalse alkoholisisalduse ja üldhappesuse vähendamine valgetes, roosades ja punastes veinides.

Sellega muudetakse tootespetsifikaadi punkti 2.a ja koonddokumendi punkti 4.

Tegemist on standardmuudatusega ja see mõjutab koonddokumenti. Sellega ei muudeta oluliselt kaitstud toodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega ei liigitu see muudatus ühekski määruse (EL) 2019/33 artikli 14 lõikes 1 käsitletud muudatuseks.

PÕHJENDUS

Lenduvate hapete sisalduse suurenemine valgetes ja roosades veinides: uued tootmistavad (oranžid veinid ja settel laagerdamine) ja seda tüüpi veinide (vaadis, savianumas, betoonmahutis) säilitamine tingivad selle muudatuse, mis ei mõjuta küll ülemäära organoleptilisi omadusi, aga annab veinile suurema laagerdumisvõime.

Veinide alkoholisisalduse vähendamine: praeguses olukorras annab tervislikumate toodete otsimine ja viinamarjakasvatuse parem haldamine meile võimaluse toota kergemaid, vähem struktureeritud veine, kasutades vaieldamatult ära päritolunimetusega „Arribes“ hõlmatud muldade potentsiaali.

Veinide minimaalse happesuse vähendamine: kliimamuutuste tõttu viimastel aastatel täheldatud keskmise temperatuuri tõusu tõttu on viinamarjade happesus väiksem. Samuti on praeguste ja ohutumate tootmismeetodite tõttu, mis võimaldavad hilisemat tehnoloogilist laagerdumist, vaja vähendada lubatud miinimummäärasid.

2. Organoleptiliste omaduste muutmine veinitüübiti

KIRJELDUS

Veinide organoleptilised omadused on ümber sõnastatud.

Sellega muudetakse tootespetsifikaadi punkti 2.b ja koonddokumendi punkti 4.

Tegemist on standardmuudatusega ja see mõjutab koonddokumenti. Selle muudatusega kohandatakse organoleptilisi omadusi, et neid oleks võimalik organoleptilise analüüsi käigus paremini hinnata. Sellega ei muudeta kuidagi lõpptoodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ja tunnusjooned. Seega ei liigitu see muudatus ühekski määruse (EL) 2019/33 artikli 14 lõikes 1 käsitletud muudatuseks.

PÕHJENDUS

On vaja muuta asjaomaste veinide organoleptilist kirjeldust, et nende omadusi saaks siduda hinnatavate tunnustega degusteerimiskomisjoni kaudu, mis vastab standardiga UNE-EN-ISO 17025 kehtestatud kriteeriumidele.

3. Mahutite katmise kohustuse kaotamine

KIRJELDUS

Välja on jäetud tootespetsifikaadi punkti 3.b.1 alapunkti 4 viimane lause, mis käsitleb veini valmistamise tingimusi, mille puhul oli nõutav mahutite plakeerimine.

Sellega muudetakse tootespetsifikaadi punkti 3.b.1 ja koonddokumendi punkti 5.

Seda tuleks käsitada standardmuudatusena, millega muudetakse koonddokumenti, et kohandada tootmistingimusi tänapäeva veinivalmistamise edusammudega, kuid see ei muuda veini organoleptilisi ega füüsikalis-keemilisi omadusi, mis säilivad ka edaspidi. Seega ei liigitu muudatus ühekski määruse (EL) 2019/33 artikli 14 lõikes 1 käsitletud muudatuseks.

PÕHJENDUS

On tehtud ettepanek jätta välja tootespetsifikaadi punkti 3.b.1 alapunkti 4 viimane lause veini valmistamise tingimuste kohta, et oleks võimalik rakendada teatavaid praeguseid tootmisvõtteid, mis annavad kvaliteedilt väga häid tulemusi ning mille puhul kasutatakse betoonist ja ilma katteta mahuteid.

4. Vähemlevinud sortide ’puesta en cruz’, ’gajo arroba’, ’bastardillo chico’, ’tinta jeromo’ ja ’mandón’ lisamine

KIRJELDUS

Lisatud on viis uut sorti. Samuti on loobutud põhisortide ja kõrvalsortide eristamisest.

Sellega on muudetud tootespetsifikaadi punkti 3.c ja punkti 6 ning koonddokumendi punkti 7.

Seda tuleb käsitada standardmuudatusena koos koonddokumendi muutmisega. Nagu eespool märgitud, ei muuda nende sortide lisamine kaitstud päritolunimetusega „Arribes“ hõlmatud veinide eripära, pigem vastupidi – see aitab kaasa parima võimaliku tulemuse saavutamisele. Sellega ei muutu seos piirkonnaga ning seega ei liigitu see muudatus ühekski määruse (EL) 2019/33 artikli 14 lõikes 1 käsitletud muudatuseks.

PÕHJENDUS

Tegemist on viie sordiga, mis on kuulunud piirkonna traditsiooniliste sortide hulka, kuid neid ei ole lihtsalt seni määratletud ega registreeritud.

Need sordid avastas 2002. aastal rühm Castilla-Leóni põllumajandustehnoloogia instituudi puittaimede valdkonna viinamarjakasvatusüksuse teadlasi uuringute käigus, mis tehti kaitstud päritolunimetusega „Arribes“ määratletud piirkonnas uurimisprojekti raames, mille eesmärk oli taastada vähemlevinud kohalike sortide kasvatamine. Pärast nende viinamarjasortide kirjeldamist algas registreerimisprotsess ning lõpuks lisati need Castilla-Leónise lubatud veiniviinamarjasortide nimekirja, mis on loetletud 19. detsembri 2018. aasta määruse AYG/1408/2018 (millega reguleeritakse veinitootmist Castilla-Leóni piirkonnas) XI lisas (Castilla-Leóni autonoomse piirkonna ametlik väljaanne BOCYL nr 2, 3.1.2019). Määrust muudeti hiljuti 4. septembri 2020. aasta korraldusega AGR/836/2020 (BOCYKL nr 190, 15.9.2020).

Neid sorte kasutades valmistatud veinide analüüs on näidanud, et veinides säilib kaitstud päritolunimetusega „Arribes“ hõlmatud veinide eripära ning et need annavad veini valmistamisel uue kvaliteedi, mida ei tohiks kaotsi lasta. Samuti tuleb meeles pidada, et neid sorte kasutati tavaliselt piirkonna veinide tootmisel enne kaitstud päritolunimetuse kasutusele võtmist.

Enam ei eristata ka põhisorte ja kõrvalsorte, kuna see ei ole vajalik.

5. Seoste kirjelduse sõnastuse kohandamine

KIRJELDUS

Sellega on ajakohastatud inimtegurite kirjelduse sõnastust seoste punktis, milles viidatakse tootespetsifikaadis sisalduvatele sortidele.

Sellega on muudetud tootespetsifikaadi punkti 7.a.2 ja koonddokumendi punkti 8 alapunkti 1.

Tegemist on standardmuudatusega, sest kuigi see puudutab seoste kirjelduse alapunkti, ei muudeta sellega toote omadusi tingivat tegurite vastastikust mõju. Põhjuslik seos ei muutu. Seepärast ei liigitu see ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

Muudatusega on ajakohastatud inimtegurite kirjelduse sõnastust seoste kirjelduse punktis, milles viidati asjaolule, et neid vähemlevinud sorte veel uuritakse ning need on registreerimise ja heakskiitmise ootel. See protsess on nüüd lõpule viidud ja seetõttu tuleb kirjeldust ajakohastada, et kajastada uut olukorda, samuti seoses uute sortide lisamisega sortide hulka, millest on lubatud valmistada kaitstud päritolunimetusega veine „Arribes“.

6. Päritolukohas villimise põhjenduse sõnastuse parandamine

KIRJELDUS

Parandatud on päritolukohas villimise kohustuslikku põhjendust.

Sellega on muudetud tootespetsifikaadi punkti 8.b.2 ja koonddokumendi punkti 9.

Tegemist on standardmuudatusega, kuna see on pelgalt vormiline muudatus, mis ei mõjuta tootespetsifikaadi nõudeid ja tehnilist kirjeldust. Teisisõnu oli kohustus villida päritolukohas juba tootespetsifikaadis kajastatud, muudatusega parandatakse üksnes selle kohustusliku põhjenduse sõnastust. See muudatus ei liigitu ühekski määruse (EL) 2019/33 artikli 14 lõikes 1 käsitletud muudatuseks.

PÕHJENDUS

Muudatusega parandatakse üksnes selle nõude sõnastust, mida peetakse lõpptoote kvaliteedi säilitamiseks hädavajalikuks, et seda oleks võimalik paremini põhjendada.

7. Märgistust käsitlevate sätete sõnastuse ajakohastamine

KIRJELDUS

Parandatud on sõnastust ja välja on jäetud aegunud viited õigusaktidele.

Sellega on muudetud tootespetsifikaadi punkti 8.b.3, muudatus ei mõjuta koonddokumenti.

Tegemist on standardmuudatusega, kuna see ei liigitu ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

Muudatusega on parandatud sõnastust, sellega ei muudeta märgistust puudutavaid sätteid.

8. Spetsifikaadile vastavuse kontrollimise eeskirjade kohandamine

KIRJELDUS

Kontrollide kirjelduse ümbersõnastamine

Sellega on muudetud tootespetsifikaadi punkti 9.b, muudatus ei mõjuta koonddokumenti.

Tegemist on standardmuudatusega, mis ei puuduta koonddokumenti ja mis ei liigitu ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

Tehtud on ettepanek muuta selle lõike sõnastust, muutes selle kehtivate ühenduse eeskirjade sätetest lähtudes täpsemaks, selgemaks ja ajakohasemaks.

KOONDDOKUMENT

1. Nimi (nimed)

Arribes

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

1. Vein – valged ja roosad veinid

LÜHIKIRJELDUS

Valge vein

— Kollase värvusega, mis varieerub kollakashallidest toonidest kuldseni.

— Värske lõhnaga (puudusteta), milles on tunda puuvilja- ja/või lillenüansse. Lõhnas võib aimata mineraalseid noote.

— Maitserikkad ja tasakaalus happesusega.

Vein nimetusega „Fermentado en Barrica“ (vaadis kääritatud)

— Tänu valmistamisprotsessile on vein erksama värvusega kui noor vein.

— Vein pean olema puhta aroomibuketiga, milles on suitsuseid ja röstimisnüansse läbisegi sordile omaste keskmise tugevusega puuvilja- ja lillenootidega.

— Maitsmisel peaks tundma õlisust, mitmekesisust ja nüansirohkust koos hästi segunenud tammenootidega.

Roosa vein

— Värvus varieerub kahvaturoosast helepunaseni.

— Värske (puudusteta) aroomibuketiga, milles on ülekaalus puuviljased noodid.

— Maitse on puuviljane, hästi segunenud happesusega.

Laagerdunud roosa vein

— Laagerdumisele omase nüansiga roosa värvusega.

— Puhta aroomibuketiga, millele on iseloomulik puidususe-puuviljasuse tasakaal olenevalt laagerdumisperioodist.

— Maitselt hea struktuuriga ning hea alkoholi ja happesuse tasakaaluga, püsiva järelmaitsega.

(*) Analüütilised näitajad, mida ei ole märgitud, peavad vastama kehtivatele eeskirjadele.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,0 Minimaalne üldhappesus 4,0 viinhappe grammi liitri kohta Maksimaalne lenduvate hapete sisaldus (milliekvivalentides liitri kohta) 11,67 Maksimaalne vääveldioksiidi üldsisaldus (milligrammides liitri kohta) 150

2. VEIN – noor punane vein

LÜHIKIRJELDUS

Värvus varieerub violetsest purpurpunaseni.

Värske aroomibuketiga, milles on tunda puuviljade ja/või mineraalide noote.

Puuviljase maitsega, hea happesuse tasakaaluga.

(*) Analüütilised näitajad, mida ei ole märgitud, peavad vastama kehtivatele eeskirjadele.

(**) Üle ühe aasta vanuste veinide lenduvate hapete sisaldus arvutatakse järgmiselt: 0,7 grammi liitri kohta kuni 10-mahuprotsendilise alkoholisisalduse puhul ja see suureneb 0,06 grammi võrra liitri kohta iga alkoholiühiku kohta, mis ületab 10 mahuprotsenti.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 11,0 Minimaalne üldhappesus 4,0 viinhappe grammi liitri kohta Maksimaalne lenduvate hapete sisaldus (milliekvivalentides liitri kohta) 11,67 Maksimaalne vääveldioksiidi üldsisaldus (milligrammides liitri kohta) 150

3. VEIN – laagerdunud punane vein

LÜHIKIRJELDUS

Värvus varieerub violetsest punaseni, märgata võib ka laagerdumisele omaseid oranžikaid toone. Keskmisest erksama värvusega.

Värske puuviljase aroomibuketiga, milles on aimata puidu ja/või mineraalide nüansse.

Maitselt hea struktuuriga ja hästi segunenud puidususega, hea happesuse tasakaaluga.

(*) Analüütilised näitajad, mida ei ole märgitud, peavad vastama kehtivatele eeskirjadele.

(**) Üle ühe aasta vanuste veinide lenduvate hapete sisaldus arvutatakse järgmiselt: 0,7 grammi liitri kohta kuni 10-mahuprotsendilise alkoholisisalduse puhul ja see suureneb 0,06 grammi võrra liitri kohta iga alkoholiühiku kohta, mis ületab 10 mahuprotsenti.

Üldised analüütilised omadused Maksimaalne üldalkoholisisaldus (mahuprotsentides) Minimaalne tegelik alkoholisisaldus (mahuprotsentides) 12,0 Minimaalne üldhappesus 4,0 viinhappe grammi liitri kohta Maksimaalne lenduvate hapete sisaldus (milliekvivalentides liitri kohta) 11,67 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

5.1. Veinivalmistuse eritavad

1. Veinivalmistuse eritava — Ekstraheerimise maksimaalne tulemus: 72 liitrit 100 kg viinamarjade kohta. — Nimetusega „FERMENTADO EN BARRICA“ (VAADIS KÄÄRITATUD) veinide maht võib olla kuni 600 liitrit.

2. Veinivalmistamise kohta kehtestatud piirang — Roosad ja punased veinid peavad vähemalt 60 % ulatuses olema valmistatud kaitstud päritolunimetusega lubatud punastest sortidest.

5.2. Suurim saagikus

1. Punased viinamarjasordid

7 000 kg viinamarju hektari kohta

2.

50,4 hektoliitrit hektari kohta

3. Valged viinamarjasordid

10 000 kg viinamarju hektari kohta

4.

72 hektoliitrit hektari kohta

6. Määratletud geograafiline piirkond

Kaitstud päritolunimetusega „ARRIBES“ hõlmatud geograafiline piirkond paikneb Salamanca provintsist loodes ja Zamora provintsist edelas.

Tootmispiirkond hõlmab järgmisi omavalitsusüksusi:

— Salamanca provints

Ahigal de los Aceiteros, Aldeadávila de la Ribera, Corporario, Fregeneda (La), Hinojosa de Duero, Lumbrales, Masueco, Mieza, Peña (La), Pereña de la Ribera, Puerto Seguro, Redonda (La), San Felices de los Gallegos, Saucelle, Sobradillo, Valdenoguera, Vilvestre, Villar de la Yegua, Villar del Ciervo ja Villarino de los Aires.

— Zamora provints

Abelón, Argañin, Badilla, Carbajosa de Alba, Castro de Alcañices, Cibanal, Cozcurrita, Fariza, Fermoselle, Formariz, Fornillos de Fermoselle, Gamones, Luelmo, Mámoles, Monumenta, Moral de Sayago, Moralina, Pinilla de Fermoselle, Pino, Salto de Castro, Santa Eulalia, Torregamones, Villadepera, Villalcampo ja Villardiegua de la Ribera.

Almaraz de Duero omavalitsusüksuses katastriüksused 2, 3, 4, 12, 13, 14 ja 16 ning Muelas del Pani omavalitsusüksuses katastriüksus 1.

7. Veiniviinamarjasordid

’ALBILLO MAYOR’

’ALBILLO REAL’

’BRUÑAL’ – ’ALBARÍN TINTO’

’DOÑA BLANCA’ – ’MALVASÍA CASTELLANA’

’GAJO ARROBA’

’GARNACHA TINTA’

’GARRO’ – ’MANDÓN’

’JUAN GARCÍA’ – ’MOURATÓN’

’MENCÍA’

’MERENZAO’ – ’BASTARDILLO CHICO’

’RABIGATO’ – ’PUESTA EN CRUZ’

’RUFETE’

’SYRAH’

’TEMPRANILLO’

’TINTO JEROMO’

’VERDEJO’

8. Seos(t)e kirjeldus

8.1. Looduslikud ja inimtegurid

Looduslikud tegurid

Kliima

Arribes del Duero kliimatingimused on väga eriomased ja need on üks peamisi määratlevaid kriteeriume sellel maa-alal, kus kliima erineb märgatavalt ülejäänud piirkonna kliimast. Kuna maa-ala paikneb Douro jõe valgala läänepoolseimas osas, on sademete hulk seal suhteliselt suur – aastane määr on 575–800 mm.

Pinnamood omakorda tingib suure temperatuuri kõikumise. See tähendab, et pigatasandikul sarnaneb temperatuur ülejäänud valgala temperatuuriga: külmad ja pikad talved ning lühikesed ja kuumad suved; jõgede orgudes tõuseb temperatuur üsna kõrgele, mis on umbes 5 °C võrra kõrgem kui pigatasandikul, talved on lühemad, suved aga pikemad. Kanjonites miinuskraade ei esine ja jaanuarikuu keskmine temperatuur on ligikaudu 9 °C, augustis umbes 26 °C, mõlemal ajal aastas on väga päikesepaisteline – päike paistab umbes 2 680 tundi aastas.

Arribes del Duero piirkonna kliimat võib kirjeldada kui mõõdukalt niisket vahemerelist kliimat, mis on soojem ja niiskem kui ülejäänud piirkonnas.

Mullastik

Suurem osa piirkonna muldadest sisaldab graniiti ja kiltkivi, need on lubjavaesed ja olemuselt happelised mullad, mille pH jääb vahemikku 5–6, tekstuurilt kiviklibused liivsavimullad, mis annavad värske ja viljaka pinnase ning eristavad neid naabruses asuvatest viinamarjakasvatuspiirkondadest.

Inimtegurid

Võttes arvesse looduslikke tegureid, on kaitstud päritolunimetusega „Arribes“ veinide tootjad ajalooliselt määratlenud:

1. Omapärane sordivalik. Piirkonnas valdav sort – praegusel juhul punase viinamarja sort – on ’Juan García’. See sort, mis on geograafilise tähisega veinide peamine koostisosa, annab neile ainulaadsuse ja omapära, mille eriomase joonena tuleb esile sametine ja pehme struktuur. Teine traditsiooniline ning koguse ja tunnustatud kvaliteedi poolest oluline punase viinamarja sort on ’Rufete’ – sort, mis annab veinile meeldiva lõhnabuketi ja nüansirohkuse. Samas annab sort ’Bruñal’, mida võib üsna kindlalt pidada kohalikuks sordiks, veinile värvirohkuse ja alkoholisisalduse. Tegemist on piirkonna viinamarjakasvatajate poolt selgelt hinnatud ja tunnustatud sordiga. Neid kohalikke sorte täiendatakse muude sortidega (punased sordid ’Tempranillo’, ’Garnacha’ ja ’Mencía’ ning valged sordid ’Malvasía’, ’Albillo’ ja ’Verdejo’), mis on samuti selle piirkonna eripära. Lisaks kuuluvad sordivalikusse sellised väga olulised ja selgelt kohalikud sordid nagu ’Bastardillo Chico’, ’Tinta Jeromo’, ’Mandón’, ’Gajo Arroba’, ’Puesta en Cruz’ jt. Neid võib juba kasutada kaitstud veinide valmistamiseks, kuna nende registreerimine ja heakskiitmine on pärast Instituto Tecnológico de Castilla y Leóni (Castilla-Leóni põllumajandustehnoloogia instituudi) poolt vähemlevinud sortide kasvatamise taastamise eesmärgil tehtud uuringut lõpule viidud. Teisalt on viimastel aastatel piirkonnas kanda kinnitanud ka teised sordid, mis on Arribese piirkonnas hästi kohanenud ja lisavad eripära. Nii on see ka teise punase viinamarjasordi ’Syrah’ puhul, mis on piirkonnas laialt levinud ja Arribes del Duero sortide hulgas üldiselt tunnustatud. Selle omadused tulevad paremini esile, kui see kasvab kiviklibusel graniitpinnasel ja soojas kliimas (mis on iseloomulikud Arribese piirkonnale). See on suhteliselt lihtsalt viljeletav sort, mis on haiguste suhtes vähe vastuvõtlik. Sorti ’Syrah’ täiendavad suurepäraselt kohalikud sordid ning kui sellest valmistatakse ühesordiveine, saadakse kaitstud päritolunimetuse „Arribes“ puhul tulemuseks kvaliteetsed veinid, milles tuleb suurepäraselt esile piirkonna eripära.

2. Viinamarjaistanduse vanus piirkonnas, kus vähemalt 50 % viinamarjaistandusest istutati enne 1956. aastat, peaaegu kõik viinamarjaistandused on madalad ja vaid mõne üksiku väga spetsiifilise istanduse puhul kasutatakse tugivõrestikul kasvatamist ning on ette tulnud juhtumeid, kus istanduses, kus kasutatid viinapuude lehtrikujuliseks tagasilõikamise meetodit, hakati kasutama tugivõrestikul kasvatamist, kuid tegemist on vaid üksikjuhtumitega.

3. Suur istutustihedus, tavapärane istutustihedus jääb vahemikku 2 000 kuni 3 000 puud hektari kohta.

8.2. Toote omadused

Kaitstud päritolunimetusega „ARRIBES“ hõlmatud veinidele on iseloomulik nende lõhnabukett, mis eristab neid teiste piirkondade veinidest. Nimelt annab loomulik happesus veinile värskuse ning punastele veinidele on iseloomulik suur polüfenoolide sisaldus ja aroom, milles on tunda puuviljakompoti ja küpsete viljade nüansse, samuti iseloomustab neid mineraalne nüanss.

8.3. Seos(t)e kirjeldus

1. Alates varasemast kevadest soosib Arribes del Duero piirkond viinapuude kasvuperioodi, sest taim saab õigel ajal nautida vihmasid, mis avaldab suurt mõju veini õigele looduslikule happesusele, mis üldjuhul ei lange alla 5,5 grammi liitri kohta.

2. Arribes del Duero temperatuur tagab viljade täiusliku küpsemise ja suurema polüfenoolisisalduse, mõjutades veinide lõhnabuketti: veinidele on iseloomulikud pigem üleküpsenud ja kompotipuuviljade nüansid.

3. Arribese sordivalik on väga ehe ja erineb teiste piirkondade omast ning tänu sellele on piirkonna veinidel väga ainulaadne aroomipalett ja üldiselt erilised organoleptilised omadused.

9. Muud olulised tingimused (pakendamine, märgistamine, muud nõuded)

Õiguslik raamistik:

riigisisesed õigusaktid

Lisatingimuse liik:

Villimine määratletud geograafilises piirkonnas

Tingimuse kirjeldus:

Veinivalmistusprotsess hõlmab veinide villimist ja kvaliteetseks timmimist. Seetõttu saab käesolevas tootespetsifikaadis kirjeldatud organoleptilised ja füüsikalis-keemilised omadused tagada ainult siis, kui kõik veini käitlemise toimingud tehakse tootmispiirkonnas. Seega, et säilitada päritolunimetusega kaitstud veinide „ARRIBES“ kvaliteet ning tagada nende päritolu ja kontroll, tuleb need veinid pudelisse villida – üks peamisi tegureid, mis aitab saavutada käesolevas spetsifikaadis määratletud omadused – tootmispiirkonna veinikeldrite villimisrajatistes.

Õiguslik raamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus:

Saagiaasta märkimine on kohustuslik, isegi kui veini ei ole laagerdatud.

Märgistusel võib:

— väljendi „DENOMINACIÓN DE ORIGEN PROTEGIDA“ (kaitstud päritolunimetus) asemel kasutada traditsioonilist nimetust „DENOMINACIÓN DE ORIGEN“ (päritolunimetus);

— roosade ja punaste veinide puhul võib kasutada traditsioonilisi nimetusi „CRIANZA“, „RESERVA“ ja „GRAN RESERVA“, kui need vastavad kehtivates õigusaktides sätestatud tingimustele, ning märget „ROBLE“ (tamm) eeldusel, et kehtivate eeskirjadega ettenähtud nõuded on täidetud ja kui vein on laagerdunud vähemalt kolm kuud tammevaadis;

— kõigi veinide puhul väljendit „FERMENTADO EN BARRICA“ (vaadis kääritatud), tingimusel et kehtivates õigusaktides sätestatud nõuded on täidetud ja veini on kääritatud tammevaadis vähemalt kolm kuud.

Link tootespetsifikaadile

www.itacyl.es/documents/20143/342640/PCC+DOP+ARRIBES+Rev+2.docx/8bc6c048-a143-5813-e576-e8876e19c90d

(1) ELT L 9, 11.1.2019, lk 2.